苏轼
生日蒙刘景文以古画松鹤为寿且贶嘉篇次韵为
问予一室间，宁有千里廓。
尘心洗长松，远意发孤鹤。
生朝得此寿，死籍疑可落。
微言在参同，妙契藏九籥。
故人有奇趣，逸想寄幽壑。
霜枝谢寒暑，云翮无前却。
何须构明堂，未羡巢阿阁。
缅怀别时语，复作数日恶。
诗腴固堪餐，字瘦还可愕。
高标忽在眼，清梦了如昨。
君今哙等伍，志与湛辈各。
岂待相顾言，方为不朽托。
子云老执戟，长孺终主爵。
吾当追乔松，子亦鄙卫霍。